ועדת הכלכלה, כנסת 16, פרוטוקול מספר 496, 2005-09-15 11:20

אמנון כהן: אני מתכבד לפתוח את ישיבת ועדת הכלכלה.

אמנון כהן: על סדר היום הצעת חוק הרשות הלאומית למורשת יהדות לוב, התשס"ה-2005, של חבר הכנסת משה כחלון, והצעת חוק הרשות הלאומית למורשת יהדות בוכרה, התשס"ה-2005, של חבר הכנסת אמנון כהן.

אמנון כהן: אנחנו נמצאים בשלב הכנת הצעות החוק לקריאה שנייה ושלישית.

אמנון כהן: ראשית, אני רוצה לומר כמה דברים למציע, חבר הכנסת כחלון, על הסיכומים שאנחנו צריכים לקדם בתיאום של שתי הצעות החוק.

אמנון כהן: ברוך ה', מדינת ישראל קלטה קהילות רבות ועֵדות מאזורים שונים בעולם, ובעקבות הצעות החוק שלפנינו מונחות הצעות חוק נוספות – ועדת השרים לענייני חקיקה כבר לא יכלה לסרב להן, ולכן אישרה את כל הצעות החוק הללו – לרשות לאומית למורשת יהדות תימן, למורשת יהדות מרוקו, תוניס וכן הלאה.

אמנון כהן: יש אמנם ערעור של אחד השרים, אבל בגדול זה כבר הובא לדיון ואם אותו שר יסיר את הערעור זה יאושר בהחלטת ועדת השרים לענייני חקיקה.

אמנון כהן: שאלתי את המערער, השר שמחון, מה הסיבה לערעורו והנימוק שלו היה ברוח הדברים שאמרנו גם אנו, שהוא לא רוצה שכל עדה תקים לעצמה רשות.

אמנון כהן: שוחחתי עם שרת המשפטים ואמרתי שהמגמה שלנו, שבעקבות הצעות החוק שלפנינו תהיה סוף-סוף רשות לאומית לשימור מורשת כל עדות ישראל.

אמנון כהן: השאיפה שלנו, שכל עדה שהביאה משהו יפה מהמקום ממנו הגיעה תשמר אותו, תנחיל אותו לדורות הבאים, שכל עם ישראל יידע מאין הגיעו אבותיו.

אמנון כהן: זה הכיוון שלנו.

אמנון כהן: לאחר שהצעות החוק שלפנינו עברו בקריאה ראשונה, דיברתי עם חבר הכנסת גדעון סער, יושב-ראש הקואליציה, והבטחתי לו שנעמוד מאחורי הבטחותינו.

אמנון כהן: הבטחתי שנשב עם שרת המשפטים ונקדם את הצעת החוק הכוללת לשימור מורשת כל עדות ישראל.

אמנון כהן: לצערי, שרת המשפטים כל פעם דחתה את הבקשה שלנו בשל סיבה כזאת או אחרת.

אמנון כהן: אני מסיק מכך: או שהיא לא רוצה, או שהיא מתחמקת.

אמנון כהן: לפיכך אם יש דיבורים לחוד ומעשים לחוד, אנחנו נמשיך לקדם את הצעות החוק שלנו.

אמנון כהן: והנה הפלא ופלא, הבוקר קיבלתי מכתב משר האוצר, הכותב שגם הוא רואה חשיבות רבה לשימור מורשת עדות ישראל.

אמנון כהן: גם הוא הציע להקים רשות כזאת או אחרת ברוח הדברים שאנחנו הצענו.

אמנון כהן: גם שרת המשפטים, באמצעות חבר הכנסת גדעון סער, אמרה שיש לה נכונוּת, אבל את הנכוֹנוּיות האלה כולנו מכירים ...

משה כחלון: 56-57 שנים של נכונוּת ...

אמנון כהן: באופן אישי רציתי להגיש כמה הצעות חוק בתיאום, אולם אף פעם אין תיאום עד שאין חקיקה.

אמנון כהן: רצון טוב יש אבל תכלס בשטח, לצערי, לא רואים התקדמות.

אמנון כהן: גם מבחינתנו יש רצון טוב, רצון טוב מאוד.

אמנון כהן: אם בזכות שתי העֵדוֹת האלה, שתי הצעות החוק האלה, כל עדות ישראל יזכו ברשות שתנחיל את המורשת לדורות הבאים – גם זה חשוב.

אמנון כהן: חבר הכנסת כחלון, אני מציע שנקדם את הצעות החוק הפרטיות שלנו, אך נהיה אחראים.

אמנון כהן: נכין הכול עד ההצבעה ונקבע לוח זמנים, כמה זמן אנחנו נותנים לממשלה להתארגן, ונראה כיצד הם מתקדמים.

אמנון כהן: אם יעמדו בהבטחותיהם, שאכן יהיה שימור מורשת כל עדות ישראל, נהיה שותפים לבניית הדבר הזה נראה איך הוא מתגבש, ביחד עם המציעים האחרים.

אמנון כהן: ניתן פרק זמן מסוים ואם נראה שזה מתקדם, יפה.

אמנון כהן: אם נראה שזה לא מתקדם, תמיד יש לנו אופציה להביא את הצעות החוק שלפנינו להצבעה, בלי לקיים דיון נוסף.

אמנון כהן: נכנס את הוועדה ל-10 דקות, נצביע ונעלה את זה לקריאה שנייה ושלישית.

אמנון כהן: אני רוצה להיות אחראי.

אמנון כהן: הסכמנו להמתין, אך אם נראה שזה לא מתקדם נמשיך בחקיקת הצעות החוק שלפנינו.

משה כחלון: האם אי אפשר להצביע היום על שתי הצעות החוק אך לא להעלות את זה למליאה?

אמנון כהן: הכול אפשר.

אמנון כהן: ההצבעה תלויה בנו.

אמנון כהן: אנחנו יכולים תמיד להחליט לכנס את הוועדה להצבעה בלבד ולגמור את זה.

אמנון כהן: כיושב-ראש ועדת הכלכלה אני רוצה להיות אחראי, שלא נצביע על משהו שאנחנו לא שלמים אתו, כי בסופו של דבר אם תהיה הצעת חוק ממשלתית מגובשת לשימור מורשת כל העדות ייצא שהצבענו על משהו ובסוף לא מעלים אותו למליאה וזה ייראה לא טוב.

אמנון כהן: אני מציע שנדון על הצעות החוק, נכין אותן, אולם נצביע פעם אחרת.

אמנון כהן: לא נצטרך אפילו לקיים דיון נוסף, די לכנס את הוועדה ל-10 דקות להצבעה על רשות לאומית למורשת יהדות בוכרה ולרשות לאומית למורשת יהדות לוב, בלי דיון ובלי דיבורים.

אמנון כהן: אני מציע שכך ננהג.

שמרית שקד: באותו דיון אפשר שיהיו נוכחים רק חברי הכנסת, בלי אנשים נוספים.

אמנון כהן: רק חברי כנסת.

אמנון כהן: לא אזמין גופים שונים, לא אזמין אף אחד.

אמנון כהן: כל מי שרוצה לומר דבר מה, יאמר היום ואנחנו נתייחס לדברים.

אמנון כהן: די יהיה לכנס את הוועדה, רק את חברי הכנסת, ל-10 דקות, להצביע ולגמור את הסיפור.

אמנון כהן: חבר הכנסת ליבוביץ, אתה שותף להצעה?

אילן ליבוביץ: אין לי התנגדות להצעתך.

משה כחלון: אני עדיין לא שותף להצעתך.

משה כחלון: אני מאמין שהחוק הזה לא ייצא לפועל.

משה כחלון: אני לא מאמין שתהיה רשות לאומית למורשת גג, שכוללת את כל העדות, כי לא היתה עד היום.

משה כחלון: היו שניסו לעשות את זה במשך שנים רבות אך לממשלה אין שום כוונה לעשות את זה.

משה כחלון: משתמשים בתרגיל הידוע, לשחק על זמן, כמו בכדורגל – עד שהשופט ישרוק או עד שהממשלה תתפרק או עד שהבחירות יוקדמו או עד שיושב-ראש הוועדה יתחלף או עד שחבר הכנסת כחלון לא יהיה כאן, לא יודע מה, כל טריקים הללו.

משה כחלון: הם מחכים, יש להם המון אופציות.

משה כחלון: אני לא מאמין להם.

משה כחלון: אין לי ספק, אדוני היושב-ראש, שאם לא נצביע על הצעות החוק ונעלה אותן למליאה זה לא יהיה.

משה כחלון: אני מרגיש שבזבזנו כאן שנה של דיונים, ושהרצנו לכאן אנשים מכובדים מכל אגפי משרדי הממשלה, דנו, דיברנו, ומראש אנחנו הולכים למהלך שתוצאותיו ידועות – לא יהיה שום דבר.

משה כחלון: אני מציע שנצביע היום ונעלה את זה גם להצבעה במליאה, וכאשר יעשו את בית המורשת הגדול ניכלל בו.

משה כחלון: מה כבר יקרה?

משה כחלון: אני לא מבין מה הבעיה של שרת המשפטים, בפרט שמשרד האוצר הסכים.

משה כחלון: ישבנו בדיונים עם משרד האוצר, ישבנו בדיונים עם משרד המשפטים, קידמנו הכול.

משה כחלון: את כל המהלכים האלה עושים בשלבים המוקדמים.

משה כחלון: אנחנו כבר בפיניש, לקראת הסוף.

משה כחלון: לכן אני מציע להצביע כעת ולהעלות את זה למליאה בתחילת המושב.

משה כחלון: במילא החוק ייושם רק חצי שנה לאחר הפרסום ברשומות.

אמנון כהן: אתה מציע שנחוקק חוק ולא ניישם אותו?

משה כחלון: ניישם אותו.

משה כחלון: אם אכן יעשו את בית המורשת הגדול, שהנכדים של הנכדים שלנו אולי יזכו לו, אז נכניס את מורשת יהדות לוב ובוכרה פנימה, על כך התחייבנו.

משה כחלון: אני לא רואה שום ניגוד בין התהליכים הללו, בין הרצת הצעות החוק למליאה ובין הקמת בית המורשת הגדול והמפורסם לכלל עדות ישראל, שאני יכול לומר עשרים פעמים לפרוטוקול: לא יהיה.

משה כחלון: כמו שלא היה, לא יהיה, לא יהיה שום דבר.

משה כחלון: אני לא רואה אותנו כחלוצים בעניין הזה.

אמנון כהן: אתה לא מאמין לשרת המשפטים ולשר האוצר של מדינת ישראל?

משה כחלון: אני מאמין לכולם.

משה כחלון: יש לי כבוד רב לכולם.

משה כחלון: אם אתה חושב שאנחנו שנינו זוג חלוצים, שהרמנו כאן את נס המרד ואחרינו יתנו בית מורשת לקהילות שבזי ומרוקו, סלח לי שאני אומר לך – אנחנו תמימים.

משה כחלון: זה לא יקום, לא יהיה.

משה כחלון: לא רוצים לתת לנו.

משה כחלון: אם אנחנו לא נעשה את זה בחקיקה זה לא יהיה.

משה כחלון: אני מבקש להביא את זה להצבעה, גם בוועדה וגם במליאה.

משה כחלון: אחרי שהחוקים יעברו, אם יצליחו להקים את בית המורשת המפורסם ניכנס אליו פנימה.

משה כחלון: הנה, אני מתחייב כאן.

משה כחלון: יישום החוק הרי רק חצי שנה לאחר פרסומו ברשומות, ועד תום הפגרה יחלפו עוד 3 חודשים, ביחד זה 9 חודשים.

משה כחלון: תוך 9 חודשים יולדים ילד.

אילן ליבוביץ: האם יש במשרדי הממשלה כבר תזכיר או טיוטה של הצעת החוק למורשת עדות ישראל?

שירלי אבנר: כן.

אמנון כהן: אפשר לראות את הצעת החוק?

שירלי אבנר: עדיין לא, כי זה בגדר טיוטה.

אמנון כהן: אוכל לראות את הטיוטה?

משה כחלון: אין טיוטה.

משה כחלון: זה רק בגדר טיוטה.

אילן ליבוביץ: אם יש טיוטה, אנחנו מבקשים לראותה.

אילן ליבוביץ: להזכירך, אדוני היושב-ראש, עשינו את זה בחוק הספורט המוטורי.

אילן ליבוביץ: שם הממשלה משכה אותנו עוד ועוד כמה שנים ואז לקחנו את טיוטת הצעת משרד החינוך, שהיתה בגדר טיוטה, והפכנו אותה להצעה של הוועדה.

שירלי אבנר: לא הכנסתם שם סעיף עונשין, למשל.

אילן ליבוביץ: ועדת הכלכלה הכינה את הצעת החוק.

אילן ליבוביץ: לקחנו את הצעת החוק הממשלתית והפכנו אותה להצעת חוק של ועדת הכלכלה, ואחר-כך הממשלה כבר הצטרפה אלינו כי לא היתה לה ברירה.

אמנון כהן: אבל כרגע אין להם עדיין כלום.

אילן ליבוביץ: יש להם.

אילן ליבוביץ: היא אומרת שיש טיוטה.

אילן ליבוביץ: הטיוטה אולי לא מושלמת, אך נוכל לשנות אותה ולעשות אותה הצעת חוק של ועדת הכלכלה.

אמנון כהן: קיבלתי את הצעתך.

שירלי אבנר: קודם כול, עם כל הכבוד, בחוק הנהיגה הספורטיבית היינו מתקדמים עם התזכיר גם אם הוועדה לא היתה מעתיקה את התזכיר כפי שהיה באותם שלבים.

שירלי אבנר: היינו אז בשלבי הנוסח.

אילן ליבוביץ: 3 שנים הייתם בשלבי הנוסח.

שירלי אבנר: מדובר בהצעת חוק מורכבת מאוד, שחייבה שיתוף פעולה בין כל המשרדים, שחייבה לפחות 40-60 שעות ישיבות נוסח, וזה לא פשוט לאור העובדה שיש רק שלושה אנשים במדינה הזאת שאפשר לשבת איתם על נוסח החוק.

שירלי אבנר: זה דבר ראשון.

שירלי אבנר: דבר שני, היום אנחנו מנסים לגבש נוסח שיהיה מוסכם על כל המשרדים הנוגעים בדבר לעניין רשות שתרכז את שימור מורשת כל העדות.

משה כחלון: עכשיו הם רק מתחילים.

משה כחלון: אתה מבין מה אומרים לך, אדוני היושב-ראש?

משה כחלון: היום ב-15 בספטמבר הממשלה רק מתחילה לדון.

אמנון כהן: כי יש היום דיון בוועדה.

שירלי אבנר: לא התחלנו היום, עם כל הכבוד.

שירלי אבנר: דיברתי על הזמן האחרון.

שירלי אבנר: אני רוצה להדגיש, הישיבה האחרונה בנושא הזה בוועדת הכלכלה היתה סמוך לתחילת פגרת הקיץ של הכנסת.

שירלי אבנר: אי לכך ובהתאם לזאת התחלנו לדון על הנוסח, אבל בתקופת פגרת הכנסת משרדי הממשלה, שנציגיהם יושבים כאן, עוסקים בנושאים חשובים נוספים, בין היתר חוק יסודות התקציב.

שירלי אבנר: נכון, השרים הנוגעים בדבר היו עסוקים בדבר הזה, על אף שנתנו דעתם גם לשאלת המורשות.

שירלי אבנר: בסיכום הישיבה שהתקיימה בוועדה סמוך לתחילת פגרת הכנסת נאמר במפורש שהמציעים יישבו אתנו ובשיתוף פעולה יוסכם על הצעת חוק אחת כוללת שתרכז את כל המורשות.

שירלי אבנר: אנחנו הנוגעים בדבר מעולם לא נתקלנו בזימון כזה, אף אחד לא ביקש להיפגש אתנו.

אמנון כהן: ביקשנו מאנשי משרד המשפטים קודם כול.

אילן ליבוביץ: אתה עובד אצלם ...

אילן ליבוביץ: אתה צריך לזמן אותם ...

אילן ליבוביץ: הם משרדי הממשלה והם מחכים לך.

שירלי אבנר: זה היה הסיכום.

אילן ליבוביץ: אני מכיר את זה היטב – כל פעם חברי הכנסת מסכמים כפי שמסכמים ואז לטענתכם אמורים לזמן אתכם, את משרדי הממשלה?

שירלי אבנר: אמרתם שתחזרו אלינו כדי שנשב ביחד ונתאם את הצעת החוק.

שירלי אבנר: זה הסיכום שהתקבל.

שירלי אבנר: יש לי את הפרוטוקול של אותה ישיבה.

שירלי אבנר: לא הוגן להציג כאילו אנחנו לא עושים שום דבר.

שירלי אבנר: עובדה שישבנו ודנו על הנוסח גם בלי שיזמנו אותנו לכאן.

אמנון כהן: כדי שזה יתקדם ויקרום עור וגידים, רצינו לשבת עם שרת המשפטים לפגישה ראשונה, בהשתתפות נציגי משרד האוצר, להתוות מדיניות כלשהי, לחשוב איך רוצים לראות את זה במקור, מה אנחנו רוצים לראות.

אמנון כהן: חבר הכנסת כחלון כבר תיאם את הדברים והתיישר על-פי דרישות משרד האוצר, ויתר על הרבה מאוד דברים, ואני התיישרתי על-פיו אחר-כך.

משה כחלון: עו"ד שירלי אבנר, גם את היית נוכחת בישיבה שהתקיימה במשרדי.

שירלי אבנר: אכן הייתי נוכחת.

אמנון כהן: התיישרנו על-פי הבקשות של משרד המשפטים ומשרד האוצר.

שירלי אבנר: לא נכון.

אמנון כהן: מכיוון שקיבלתי את הבקשה וראיתי לנכון לטפל ברמה ממלכתית בכל העדות, רציתי לקדם את הנושא.

אמנון כהן: מכיוון שמרכז הקואליציה בא מהסיעה של השרה, ביקשתי מחבר הכנסת גדעון סער שיקבע לי פגישה עם שרת המשפטים, כדי שנשב פעם אחת ונתווה מדיניות ואז צוות מקצועי ייכנס לעובי הקורה.

אמנון כהן: מיום שיצאנו לפגרה, ההודעה כתובה אצל חבר הכנסת גדעון סער אך שום דבר לא התקדם.

אמנון כהן: אני שואל אותו מדי פעם האם נקבעה כבר פגישה והוא אומר שהשרה עסוקה כעת.

אמנון כהן: אני מבין, קורים הרבה דברים בעם ישראל.

אמנון כהן: לכן נכון החשש של חבר הכנסת כחלון, שתמיד יהיו נושאים אחרים – בחירות, תקציב, מפונים/עקורים שיושבים עדיין באוהלים.

אמנון כהן: אלה בוודאי בעיות לא קלות.

אמנון כהן: לאנשים אין קורת גג ומחר עלול לרדת גשם.

משה כחלון: ועכשיו יתעסקו עם מורשת יהדות בוכרה ולוב?

אמנון כהן: לכן ביקשתי להיפגש פעם אחת עם השרה ולהתוות מדיניות, שבין כל התיקים האלה השרה תתפנה גם לנושא שלפנינו, אולי לא במקום הראשון אלא במקום שלישי-רביעי, ותתחילו לקדם אותו.

אמנון כהן: מדי פעם נשב ביחד, נתעדכן, ותוך חודש-חודשיים נגבש משהו גדול יותר, נביא אותו למליאת הכנסת ונגמור את העניין.

שירלי אבנר: אתמול נאמר לי ממקור ראשון - -

אמנון כהן: מי זה "מקור ראשון"?

שירלי אבנר: - - על-ידי השרה, שהיא מביעה נכונות לשבת עם המציעים ולעשות תיאום.

אמנון כהן: מה מנע ממנה במשך 3 חודשים להיפגש אתנו?

שירלי אבנר: ככל שהבנתי, בתקופת הפגרה עוסקים בדברים שאינם נוגעים בדרך כלל בחקיקה.

שירלי אבנר: היא הבינה שבתקופת הפגרה המציעים לא נמצאים בארץ.

אמנון כהן: אולי השרה לא נמצאת בארץ.

שירלי אבנר: זה לפחות מה שנאמר.

שירלי אבנר: היא חשבה שבתקופת הפגרה המציעים נמצאים בחופש.

שושנה רון: אפשר להעמיד אותה על טעותה.

שירלי אבנר: כרגע היא הביעה נכונות לשבת עם המציעים.

אמנון כהן: רק לשבת, או לגמור?

שירלי אבנר: עד כמה שאפשר לסיים באותה ישיבה.

אמנון כהן: כעת ניכנס לעובי הקורה ונקרא את הצעות החוק.

שירלי אבנר: זה מנוגד להסכמות שהיו.

אמנון כהן: עם מי היו הסכמות?

שירלי אבנר: אתנו.

אמנון כהן: אתי לא היו הסכמות.

שירלי אבנר: אני מחזיקה בידי את פרוטוקול הישיבה האחרונה שהתקיימה בוועדה.

שירלי אבנר: כבוד היושב-ראש אמר במפורש שלקראת הקריאה השנייה והשלישית המציעים ידונו אתנו על נוסח הצעת החוק.

אמנון כהן: ביקשתי לדון עם השרה, אבל היא עסוקה.

אמנון כהן: מה את רוצה ממני?

אמנון כהן: הבנתי את הדברים.

אמנון כהן: נתקדם.

אמנון כהן: להלן סדר העבודה שלנו על הצעות החוק: חבר הכנסת כחלון, נעבור על הצעת חוק אחת ונקבע שבהצעת החוק השנייה היכן שכתוב "בוכרה" יהיה כתוב "לוב".

אמנון כהן: לא צריך לקרוא את הצעת החוק פעמיים.

אמנון כהן: זה אותו חוק, אותו נוסח, אותו דבר.

אמנון כהן: בנוסח של הצעת חוק הרשות הלאומית למורשת יהדות בוכרה הוספתי כמה דברים וזה יחול גם על חוק הרשות הלאומית למורשת יהדות לוב.

אמנון כהן: נתחיל עם בוכרה.

אמנון כהן: יחד עם היועצת המשפטית של הוועדה הכנו נוסח שמשפר את הצעת החוק.

אמנון כהן: אלה תיקונים טכניים, רק המינוח משתנה.

אמנון כהן: נדבר כעת על יהדות בוכרה אך אותו דבר יחול גם על יהדות לוב.

משה טסטה: אני מבקש לדבר.

משה טסטה: אני מייצג את הרשות הלאומית לתרבות הלדינו.

אמנון כהן: אתם זכיתם וקיבלתם, ברוך ה'.

אמנון כהן: אז לא שאלו מה עם יתר העדות, מה עם בוכרה ועם לוב.

4398: רציתי שיירשם בפרוטוקול שיש חוק מ-1969 העוסק בכל עדות ישראל, ויש עוד חוק משנת 2002-2003 שעוסק בכל עדות ישראל המזרחיות ("חוק המועצה להנצחת מורשת יהודי המזרח, התשס"ג-2003").

אמנון כהן: מי נכלל בחוק מ-2002?

4398: כל מורשת יהדות ספרד והמזרח והנחלתה, לרבות בוכרה ולוב.

4398: אנסה להסביר את שני החוקים הללו ואחר-כך תחליטו האם אתם עדיין רוצים את הצעות החוק שלפנינו.

4398: יש חוק יד בן-צבי מ-1969.

4398: החוק מ-2002 הוא חוק הנצחת מורשת יהודי ספרד והמזרח.

אמנון כהן: מי נכלל בקרב יהודי ספרד, מבחינת המדינה?

4398: עדות בוכרה ולוב נכללות במסגרת יהודי המזרח.

4398: אין בחוק הגדרה של העדות השונות.

4398: אפשר לחזור לאותו חוק ולהגדיר אבל יש למעלה מ-100 עדות.

משה כחלון: אם ספרד זה מזרח והם כלולים בחוק, ואם לוב נכללת במזרח, אז למה עד היום לא ראינו שנעשה שום דבר לשימור מורשת יהדות לוב?

משה טסטה: דווקא בעניין מורשת לוב נעשית עבודה יפה.

אמנון כהן: משרד המשפטים, מה שפרופ' בן-ששון ציין כעת הוא מה שאתם רוצים לעגן בחקיקה, על מורשת כלל עדות ישראל?

שירלי אבנר: לא, הוא מדבר כעת על חוק קיים.

שירלי אבנר: אתם מדברים על הצעת חוק חדשה, שתכלול את כל המורשות.

4398: החוק הזה קיים, נחקק, חתום על-ידי נשיא המדינה והתפרסם ברשומות.

4398: זה חוק מדינת ישראל.

אמנון כהן: יש כבר מועצה בת 19 חברים?

שירלי אבנר: לא, אין מועצה.

אמנון כהן: זה חוק על הנייר.

אמנון כהן: אין מועצה.

4398: תיכף אספר על חוק שנמצא לא על הנייר בלבד, אפרע גם את השטר הזה.

4398: אבקש רק רשות לדבר.

אמנון כהן: אז אל תדבר על דברים לא קיימים.

אמנון כהן: מבחינתי זה לא קיים.

4398: ישבתי בוועדות הכנסת, גם בוועדת החינוך, התרבות והספורט, כשדנו בדיוק על חוקים כאלה.

4398: היו אנשים שניסו להעביר חוק על מורשת יהדות תימן וזה לא הסתייע, כי הבינו שיש חוקים קיימים.

4398: יש שני חוקים העונים על הדרישה.

4398: הם אולי לא מספקים, אפשר לדבר על זה.

4398: אבל בואו נאמר קודם כול מה המחוקק עשה עד היום, כי יתכן שגם אחרי שהצעות החוק שלפנינו יעברו יישאר חוק על הנייר בלבד ולא ייצא כלום.

4398: אז נדבר מה המחוקק עשה.

4398: ב-1969 המחוקק חוקק חוק שעוסק בחקר תולדות ישראל בארצות המזרח, ויש בו פירוט מה צריך לעשות: מחקר, איסוף ולימוד.

4398: ב-19 ביולי היתה כאן ישיבה.

4398: ב-20 ביולי הזמנו אתכם לראות איך מימשנו את החוק, קיבלתם מאתנו מכתב.

אמנון כהן: קיבלנו מכם רשימת דברים שעשיתם.

4398: אם תאפשרו לי, אגיד מה שאני יכול ואחרי כן תוכלו להגיד שזה לא מספיק.

4398: אני מוכן להפסיק לדבר, אבל משלמים לי על-פי חוק לעבוד.

4398: אני ראש מכון בן-צבי, ותפקידי לעסוק במורשת יהודי המזרח.

4398: לא שאלתם אותי מה עשינו.

4398: באתי לספר לכם מה עשינו.

4398: באתי לספר לכם שיש שני חוקים.

4398: לחוק אחד יש שיניים, חוק ביצועי, שתקציבו בשנה פחות מ-2 מיליון שקל.

4398: זה פחות מחצי משני החוקים העוסקים כל אחד בעדה אחת.

4398: החוק השני היה צריך לקום.

4398: אני לא יודע אם הוא קם או לא.

4398: גם הוא עונה על הדרישה הזאת.

4398: כששרת המשפטים רצתה ללכת לחוק חדש הסבתי תשומת לבה שקיים החוק הזה.

4398: בחוק השני אין סמכויות ביצוע, אלא יש סמכויות ייעוץ.

4398: מה מכון בן-צבי עשה מאז 1969 בחקר יהודי לוב ובוכרה בפרט ויהודי המזרח בכלל?

אמנון כהן: אנחנו כבר יודעים, לא צריך לחזור על זה, קיבלנו את כל המידע.

4398: אני לא מתכוון לחזור.

4398: הרי הוזמנתם לראות את כתבי היד, הוזמנתם ללמוד על המחקרים ולפגוש את האנשים העוסקים במחקר.

4398: כל מאמר כאן הוא תוצאה של 3-4 שנות עבודה ושל תקצוב ממלכתי, שלא קיים ולכן היינו צריכים לגייס כסף מתורמים.

4398: האם מכון בן-צבי מילא את ייעודו שנקבע על-ידי המחוקק, לעסוק במורשת?

4398: כן, בוודאי.

4398: האם המרכזים האתניים עזרו לו? לא כל-כך.

4398: האם אנחנו נמצאים בחזית הזאת של עבודה?

4398: נמשיך להיות בחזית הזאת של עבודה, גם כשיחקק החוק.

4398: כשהוועדה תדון בהצעות החוק אבקש רשות להתייחס לסעיפים, סעיף-סעיף.

4398: אבקש גם להוסיף עוד סעיף בסוף כדי למזער את הנזק שלהם.

4398: אגב, אני חושב שלא צריך את החוקים הללו בכלל, כי אם יש 3 מיליון שקלים מיותרים היינו מאושרים לתת אותם למשל למחקרים שאישרנו השבוע בוועדה האקדמית שלנו, על יהדות בוכרה, אחד שעוסק בארכיון ושני שעוסק בכתיבת מונוגרפיה.

אמנון כהן: טוב שיש את החוק, כך קיבלת סוף-סוף.

4398: לא קיבלתי גרוש, וגם לא אקבל.

אמנון כהן: קיבלת לפחות את המחקר.

אמנון כהן: מאיפה קיבלת את המחקר?

4398: מבחור שעשה דוקטורט, שקיבל מאתנו מלגה 3 שנים, גמר את הדוקטורט ורוצה להוציא ספר.

משה כחלון: אדוני המנכ"ל, הגנת בחירוף נפש על המכון שנותן לך משכורת, וזה בסדר גמור.

משה כחלון: חשוב מאוד שתאמר את זה בפרוטוקול.

משה כחלון: אני מציע שנתחיל להתקדם בחקיקה.

משה כחלון: אין לנו ספק, מכון בן-צבי צריך לפעול וצריך להכפיל את שכרך.

משה כחלון: האמן לי, אנחנו יודעים שאתם עושים עבודת קודש.

משה כחלון: רק בואו נעשה מה שצריך.

משה כחלון: עזבו את מה שעומד מסביב.

משה כחלון: אתם חושבים שאנחנו באנו מהגנון, שאנחנו לא מבינים מה אתה אומר?

משה כחלון: אתה עומד בראש מכון מכובד וחשוב ואתם עושים עבודת קודש.

משה כחלון: אין לנו ויכוח על כך.

משה כחלון: לא אתם הבעיה.

משה כחלון: חבל שאתה סבור שאנחנו עומדים להיאבק בך.

משה כחלון: אנחנו לא הולכים להיאבק בך.

משה כחלון: הכוונות שלנו שונות לחלוטין.

משה כחלון: משרד המשפטים מנסה להסיט את הדיון לכיוון של מאבקים בינינו ובין מכון בן-צבי, בינינו ובין איזה חוק קיים מ-1969.

משה כחלון: סלח לי שאני אומר לך, זה סתם פרובוקציה.

אמנון כהן: אין לנו בעיה גם עם לדינו ויידיש.

אמנון כהן: להיפך, כל הכבוד, אנחנו רוצים לשמר.

אמנון כהן: הם עושים עבודה מצוינת.

משה כחלון: אתם מגייסים כוחות כאילו אנחנו הולכים למאבק.

משה טסטה: אני רוצה לעדכן אותך כיושב-ראש הוועדה, אם כי אני לא מבין למה זה הגיע לוועדת הכלכלה.

אמנון כהן: כי אני רציתי.

אמנון כהן: כמו שהנשיא נבון רצה לחוקק את החוק להקמת רשות לאומית ללדינו ויידיש, כך אני רוצה לחוקק עכשיו את החוקים שלפנינו.

משה טסטה: אני רוצה להזכיר שבמשך תקופה לא קצרה היה מרכז מורשת יהדות ספר והמזרח במשרד החינוך שעשה עבודה יוצאת מן הכלל, פעל, הוציא ספרים וגם עשה פעולות רבות בקשר לכל העדות, על-פי חוק שקיים בכנסת.

משה טסטה: כך שזה לא צץ פתאום.

משה טסטה: אני מציע לכם דבר אחד.

משה טסטה: חבל שהנייר הזה יישאר כנייר בתוך ספר החוקים, כמו חוקים אחרים, ולא יתממש.

משה טסטה: זה לא רק בוכרה ולוב, אלא יש עוד 72 עדות ממדינות שיהודים עלו מהן.

משה טסטה: יבואו גם אחרים.

משה טסטה: עוד לא ציינת את מזרח אירופה, גם הם יבואו.

משה כחלון: אהלן וסהלן, נכבד אותם.

משה טסטה: השאלה אם משרד האוצר יכול להעמיד לזה את כל המשאבים.

משה כחלון: אנחנו נעזור, ככל שנוכל.

אמנון כהן: אתה נגד לוב ובוכרה?

אמנון כהן: לא הבנתי.

משה טסטה: אני בעד הקמת מרכז כללי.

אמנון כהן: אז למה כאשר נחקק חוק הרשות הלאומית ללדינו ויידיש לא דרשת משהו כללי?

משה טסטה: כי אתם נרדמתם.

משה טסטה: אנחנו היינו ערים.

משה טסטה: זה כל העניין.

אמנון כהן: עכשיו אני ער ברוך ה', אז אל תפריע לי להיות ער.

משה טסטה: אני מציע שלא יתקיים היום דיון, אלא הוועדה תזמן בישיבה הבאה את שרת החינוך ואת שרת המשפטים ונשמע מה דעתן.

אמנון כהן: הן עסוקות.

משה טסטה: אתה כיושב-ראש ועדה מוסמך להזמין אותן לכאן.

אמנון כהן: מה יש לך להגיד על הצעת החוק?

אמנון כהן: האם משהו מפריע לך בהצעה?

משה כחלון: בתוקף מה הגעת לכאן?

משה טסטה: בתוקף זה שהזמנתם אותנו.

משה כחלון: לא גויסת על-ידי מישהו?

משה טסטה: אני חושש שהנייר הזה יישאר נייר בלבד בספר החוקים.

אמנון כהן: אם כאשר נחקק חוק הרשות הלאומית ללדינו ויידיש היו דואגים לכל עם ישראל לא היינו יושבים כאן היום.

אמנון כהן: כל אחד דואג לאינטרסים שלו, היכן שהוא נמצא.

אמנון כהן: לכן, על אף שהחוק הזה שייך לוועדת החינוך, התרבות והספורט ביקשתי שהוא יבוא לוועדת הכלכלה, כי בוועדת החינוך היו קוברים אותו מזמן.

משה טסטה: לדינו היא שפה בין-לאומית שניתן למצוא בכל העדות, גם ביהדות מרוקו.

שמרית שקד: "הצעת חוק הרשות הלאומית לתרבות יהדות בוכרה, התשס"ה-2005".

4398: יש לי הערה לדברי ההסבר.

4398: אני רוצה לתקן טעות.

שמרית שקד: דברי ההסבר נמחקים לאחר הקריאה השנייה והשלישית.

שמרית שקד: כאן צריך לבוא פירוט של מטרות הרשות.

שמרית שקד: פירטנו כאן כל מיני סעיפים בעניינים ספציפיים, אולם במקום זה ניסחתי משהו כללי יותר.

שמרית שקד: לדעתי זה יועיל יותר למטרת החוק.

שמרית שקד: בחוק נהוג לנסח מטרות כלליות.

שמרית שקד: כלומר, הנחלה לעתיד, הנצחה ומחקר ותיעוד.

משה כחלון: אם זה מקובל משפטית, בסדר.

שמרית שקד: מבחינה משפטית נכון יותר לכתוב סעיפים כלליים.

שמרית שקד: זה משקף את כל הכתוב כאן, אבל בלשון כללית יותר.

שמרית שקד: קודם כול כותבים מה מטרות הרשות, ואחר-כך כותבים באיזו דרך היא תקדם אותן – הוצאת פרסומים, קיום ימי עיון, כנסים, פעולות חינוך, הסברה.

אמנון כהן: שום דבר לא נגרע מהסעיפים?

שמרית שקד: הכול מופיע: "לייעץ לענין הקמה ושימור של אתרים" – מופיע; "הקמת מרכזי לימוד"; וגם "תייעץ בכל ענין הנוגע לביצוע החוק".

שושנה רון: לא אמרנו שהרשות "תייעץ" אלא "תקדם", ויש הבדל בין ייעוץ ובין קידום.

שמרית שקד: גם קודם, חלק היה "לייעץ" וחלק "לקדם".

שמרית שקד: מה שהיה כתוב "לקדם" – כתבנו גם כאן "לקדם", ומה שהיה כתוב "לייעץ" – השארנו "לייעץ".

שמרית שקד: בשימור אתרים – בהסכמת משרד האוצר – נכתב "לייעץ".

קריאה: ומה עם השפה?

שמרית שקד: השפה נכללת ב"מורשת".

שמרית שקד: כתבנו בהגדרה: "מורשת – כולל שפה".

4398: רציתי לבקש להשמיט "מחקר ותיעוד", משום שזה עומד בניגוד לחוק יד בן-צבי, על-פיו אנחנו הממונים על מחקר ולימוד קהילות יוצאות המזרח.

4398: כך עשינו גם כשהיתה המועצה להנצחת מורשת יהודי המזרח.

4398: אני מציע לאמץ את זה כך.

4398: אני רוצה לצטט נוסח כללי בכיוון שאת אמרת: "לייעץ לענין קידום פעילות הקשורה למורשת יהודי בוכרה, ולקדם שיתוף פעולה בין גורמים שונים העוסקים בתחום מורשת יהודי בוכרה".

4398: כל הקשור בצד האופרטיבי מחקרי, או באיסוף חומרים שנעשה בכספי מדינה, הפקדתם עליו את מכון בן-צבי וזה מה שאנחנו עושים.

שמרית שקד: היושב-ראש רוצה שהרשות הזאת תהיה רשות אופרטיבית, שגם תעשה דברים ולא רק תייעץ.

שמרית שקד: לכן ביקש שהרשות תעשה גם פעילויות, כמו קיום ימי עיון וכן הלאה.

שמרית שקד: אני מוכנה לבדוק את זה שוב, אבל החוק לא נותן מונופול למישהו לחקור.

שמרית שקד: כל מי שרוצה לחקור רשאי לעשות כן.

שמרית שקד: אם מכון בן-צבי חוקר נושא מסוים אני חושבת שאי אפשר למנוע לתת גם לגוף נוסף לחקור אותו.

4398: יש הבדל בין מכון שימומן על-ידי מר לבייב למשל, לא מכספי מדינה, ובין מכון שהמדינה מממנת.

אמנון כהן: ואם מר גאידמק או מר יוסי מימן ירצה לממן מכון, זה בסדר?

4398: היינו הך.

אמנון כהן: למה אתה מציין שמות?

4398: לא התכוונתי לציין שמות, אני מתנצל.

4398: יש הבדל בין כסף פרטי ובין כסף של המדינה.

4398: אני מתנצל ומבקש שתמחקו מן הפרוטוקול את השם הפרטי שאמרתי.

4398: יש הבדל בין מחקר במימון אדם פרטי ובין מימון בכספי מדינה.

4398: אם לא תוכנס הגבלה אז יממנו בכספי מדינה פעמיים אותו דבר.

4398: לכן אני מבקש שבמקרה הזה תוציאו את המחקר והתיעוד, זה הכול.

משה כחלון: אני לא רואה שום התנגשות.

משה כחלון: הטכניון בחיפה חוקר את מחלת הסרטן ובאוניברסיטה בבאר-שבע חוקרים את הסרטן וגם במקומות אחרים.

משה כחלון: זה לא משנה.

שירלי אבנר: זה לא מכוח חוק.

משה כחלון: אני לא רואה שום התנגשות בעניין הזה.

משה כחלון: אני חושב שאפשר להמשיך, אדוני היושב-ראש.

שושנה רון: כאשר ניתנת גושפנקה ממשלתית יש לזה ביטוי אחר לגמרי, עם כל הכבוד.

4398: יש לי תשובה להערתו של חבר הכנסת כחלון.

4398: הטכניון הוא מכון מחקר.

משה כחלון: אולי תשימו הכול על השולחן כבר עכשיו, תגידו מה עוד אתם רוצים לעשות כדי לדפוק את העסק, וזהו.

משה כחלון: יש התנגשות בעניין המחקרים?

משה כחלון: נתתם לנו פירוט עבודות שנעשו במכון במשך 56 שנים עם 4 פרסומים.

משה כחלון: אני רוצה לומר לך, הייתי מתבייש לשים את הנייר הזה.

משה כחלון: במשך 56 שנים אתה מקבל כסף מהמדינה כדי לתעד מורשות.

אמנון כהן: פחות מ-56 שנים.

משה כחלון: וכל מה שאתם יכולים זה להציג עבודה כזאת?

משה כחלון: בושה להציג את זה.

משה כחלון: אל תציג את זה.

משה טסטה: תבדוק את העניין לפני שאתה מדבר.

משה טסטה: יד בן-צבי עשה עבודה נהדרת בחקר עדות ישראל.

משה כחלון: עם כל הכבוד, אל תגיד לי מה לעשות.

משה כחלון: אני יושב כאן וקיבלתי נייר.

משה כחלון: אני לא יכול כל בוקר ללכת ליד בן-צבי ולראות מה הם עושים.

משה כחלון: ביקשתי שיתעדו לנו בנייר מה הם עשו עבור יהדות לוב במשך 30 השנים האחרונות, וזה הנייר שקיבלנו.

4398: לא ביקשת.

4398: אני נתתי מבלי שנתבקשתי.

משה כחלון: ביקשתי בישיבה הקודמת, כפי שכתוב בפרוטוקול, וגם סיפרתם לי על ספר שהולך להיכתב בשנה הקרובה.

שירלי אבנר: אני מציעה להכניס סעיף שמירת סמכויות – אני מבינה שהיועצת המשפטית כבר הציגה את זה – להבהיר שאין בחוק המוצע כדי לפגוע בסמכויות יד בן-צבי.

אמנון כהן: לא רוצים לפגוע באף אחד, חס וחלילה.

אמנון כהן: אפשר להכניס את זה.

שמרית שקד: "אין בהוראות חוק זה כדי לגרוע מסמכות יד בן-צבי לפי חוק יד בן-צבי".

שירלי אבנר: לא רק יד בן-צבי, אלא גם המועצה להנצחת מורשת יהדות ספרד והמזרח.

שמרית שקד: "אין בהוראות חוק זה כדי לגרוע מסמכות יד בן-צבי לפי חוק יד בן-צבי, התשכ"ט-1969, בסמכות המועצה להנצחת מורשת יהדות ספרד והמזרח, או בסמכות המועצה הישראלית לתרבות ואמנות".

אמנון כהן: זה לא רק יד בן-צבי, אלא כל הקשור למורשות.

אמנון כהן: לא צריך לפרט שמות.

שירלי אבנר: צריך לפרט שמות.

שירלי אבנר: אני מפנה לחוק המועצה להנצחת מורשת יהדות ספרד והמזרח.

שירלי אבנר: זה מופיע שם.

משה כחלון: אתם הרי יודעים שאין לנו כוונה לפגוע.

משה כחלון: זה כתוב ודיברנו על כך בדיונים הקודמים.

שמרית שקד: אנחנו מכניסים סעיף שמירת סמכויות.

שירלי אבנר: אנחנו מתנגדים בכל תוקף למבנה הזה, של תאגיד סטטוטורי.

אמנון כהן: אני מבין.

אמנון כהן: נמשיך הלאה.

4398: זה הוכנס כתוצאה מהישיבה הקודמת.

4398: תודה.

משה כחלון: אתה רואה שאנחנו לא כל-כך רעים.

4398: אני בטוח בזה, חבר הכנסת כחלון, אין לי ספק.

שושנה רון: מי יקבע את הנציגים?

שמרית שקד: שר החינוך.

שושנה רון: הוא יודע ומכיר את האנשים האלה מקרב בני העדה?

אמנון כהן: הוא יתייעץ עם הארגונים.

שושנה רון: הוא צריך להתייעץ, משום שמי שמכיר את בני העדה זה אנחנו.

אמנון כהן: לא ממנים סתם, מתייעצים עם ארגוני הקהילה, שואלים מי המשורר ומי הסופרים וכדומה.

שושנה רון: אולי צריך לכתוב את זה במקום כלשהו, כדי שזה לא יהיה בצורה שרירותית.

אמנון כהן: לא ישימו שם חברי מרכז, אל תדאגי.

שירלי אבנר: לשר יש ניסיון במינוי מועצות.

שושנה רון: אני לא רוצה שתהיה פוליטיזציה במינוי נציגי המועצה.

שירלי אבנר: אני רוצה להדגיש שזה בדיוק מה שיקרה אם יהיה תאגיד סטטוטורי.

שירלי אבנר: לכן אנחנו מתנגדים לזה.

שירלי אבנר: תאגיד סטטוטורי זה פוליטיזציה של הנושא, על-פי ניסיוננו.

משה כחלון: תמיד תהיה פוליטיזציה, אבל אין מה לעשות.

שושנה רון: איך יתכן שהנציגים ימונו על-ידי שר שלא בקי ולא מכיר את בני העדה?

שנית פנחסי: יש מי שעוסק בתחום הזה.

שנית פנחסי: בתוך מינהל התרבות יש את תחום המורשת, שעוסק בזה כבר שנים רבות.

שושנה רון: אבל המינויים בתוך המשרד הם מינויים פוליטיים.

שנית פנחסי: לא, אלה מינויים מקצועיים.

שנית פנחסי: אלה עובדי מדינה.

שושנה רון: מי ערב לידי שיהיו מינויים מקצועיים?

אמנון כהן: לכן משרד המשפטים רוצה לבטל בכלל את התאגיד הזה.

אמנון כהן: האם את רוצה לעזור להם?

שושנה רון: אני לא רוצה לעזור להם.

שושנה רון: אני רוצה שיהיה ייצוג אוטנטי של האנשים, ללא כל השפעה או זיקה פוליטית או אישית כזאת או אחרת.

אמנון כהן: אפשר לכתוב: "בהתייעצות עם הארגונים הפועלים בתחום"?

שירלי אבנר: אילו ארגונים כן ואילו ארגונים לא?

שירלי אבנר: ולמה הארגון הזה כן והאחר לא?

שירלי אבנר: אז בכלל לא יהיו.

משה כחלון: איפה שיש שר אתם רוצים שלא תהיה פוליטיקה?

משה כחלון: אני לא מבין.

4398: אני יכול להציע את שירותי הייעוץ שלנו.

4398: אנחנו גוף לא פוליטי.

4398: אם תרצו את שירותי הייעוץ שלנו, כאשר מחליטים את מי למנות, אנחנו מוכנים לתת.

אמנון כהן: תוך כמה זמן על השר להתקין תקנות?

שמרית שקד: לא כתבנו תוך כמה זמן.

שמרית שקד: אני לא בטוחה שחייבים להתקין תקנות.

אמנון כהן: צריך כאן תקנות בכלל?

שמרית שקד: לא בטוח שצריך תקנות, לכן לא הייתי רוצה לחייב להתקין תקנות תוך פרק זמן מסוים.

אמנון כהן: אני חושב שאין שום דבר שחייב להיות בתקנות.

שנית פנחסי: זה סעיף כללי.

שנית פנחסי: יתכן שעכשיו אנחנו לא חושבים על שום דבר, אבל צריך להשאיר אופציה.

4398: כבוד היושב-ראש, צריך להשאיר אופציה לשר לתקן תקנות.

שנית פנחסי: למשל תקנות בעניין גמול והחזר הוצאות לחברי המועצה.

אמנון כהן: חבר הכנסת כחלון, מבחינת התוכן אולי נכפיף את אישור התקנות לוועדת החינוך, התרבות והספורט של הכנסת?

משה כחלון: אבל אנחנו עיבדנו את החוק.

משה כחלון: אני לא רואה בעיה בכך שהתקנות יאושרו בוועדת הכלכלה.

4398: למה לא להכפיף את התקנות לשר?

עידית חנוכה: אלה תקנות של השר שצריכות אישור של ועדה של הכנסת.

שמרית שקד: חבר הכנסת כחלון, לוועדת החינוך, התרבות והספורט יש יותר מומחיות וזה גם הגיוני יותר.

שנית פנחסי: בדרך כלל זה לא "באישור", אלא "בהתייעצות".

4398: אני מציע להוריד בכלל את הצורך באישור ועדת כנסת: "השר ממונה על ביצוע חוק זה והוא רשאי להתקין תקנות לביצועו", נקודה.

4398: בחוקים אחרים לא כתוב הצורך באישור ועדה.

אמנון כהן: בסדר, אני מקבל את הצעתך.

4398: לא הכנסת שמירת סמכויות בסעיף 18(א) ובסעיף 19.

4398: מכיוון שאנחנו קוראים באופן מסודר, אני מבקש שתגידו לי איפה זה נכנס.

4398: זה צריך להיות לקראת הסוף.

שמרית שקד: אנסח אחר-כך.

שושנה רון: בדיוני המועצה אם יועלו נושאים שלארגונים הנוגעים בדבר יש עניין בהם, שיהיה כתוב במקום כלשהו שהם יוזמנו להתייעצות.

שירלי אבנר: זה סדרי דיון פנימיים כפי שתקבע המועצה.

שנית פנחסי: יש לכם נציגים במועצה.

שושנה רון: לאור הדיון הקודם, אני לא כל-כך בטוחה שיהיו לנו נציגים.

אמנון כהן: יש כאן משורר, אנשי אקדמיה, סופרים ויוצרים – כל אלה אנשים שמטפלים בעֵדה.

שושנה רון: לכן אמרתי קודם שאני רוצה להיות בטוחה שיהיו נציגים של ארגונים מהעֵדה.

שושנה רון: חשוב שגם לארגונים תהיה אפשרות להיות מוזמנים להתייעצות.

שירלי אבנר: כתוב: "שלושה נציגי ציבור בעלי זיקה למורשת יהדות בוכרה".

שנית פנחסי: פירוט כזה לא מתאים לחקיקה ראשית.

שנית פנחסי: זה עניין של סדרי עדיפויות של המועצה.

שושנה רון: הייתי מציעה שיועלו לדיון במועצה הזאת כמה סוגיות שיש לנו עניין מיוחד שיועלו לדיון.

שושנה רון: זה קשור בעקיפין לחוק.

אמנון כהן: קודם כול נגמור את החוק.

אמנון כהן: אם יש לך משהו אחר, נדבר על כך מאוחר יותר.

מאיר כחלון: יש לי שתי הערות.

מאיר כחלון: כאשר חבר מתפטר – השר ימנה מייד אחר במקומו מאותה קבוצה?

מאיר כחלון: לא כתוב כאן.

שירלי אבנר: כן.

שירלי אבנר: ברגע שמינוי אחד החברים מתבטל חייבים למנות מישהו אחר במקומו על-פי ההרכב הנדרש.

שירלי אבנר: בתוך זמן סביר מקיימים את הנוהל הרגיל ואז ממנים מישהו אחר במקומו.

מאיר כחלון: לגבי 3 החברים מפורום ה-17 במועצה, אולי עדיף לכתוב "נציגי ארגונים"?

אמנון כהן: זה לא טוב, כי זה ייצור ניגוד אינטרסים.

אמנון כהן: דיברנו על כך גם בישיבה הקודמת.

אמנון כהן: אדוני מיד בן-צבי, תברך אותנו על הצעת החוק, תגיד שהכול בסדר, יישר כוח לעם ישראל.

אמנון כהן: אמרת שאתה חושש שהחוקים יישארו על הנייר בלבד.

אמנון כהן: אני מבקש שתרשום לפניך, אני לא יודע כמה דברי חקיקה אתה מכיר, אבל לפחות שני החוקים האלה, אם לא יהיו במסגרת הרחבה, ואם ייכנסו לתוקף לא יישארו על הנייר בלבד.

4398: אני מאחל הצלחה.

4398: אבל לא זאת הבעיה, להגדיל תורה ולהאדיר, אלא שאכן יהיו משאבים.

4398: ההצעה שלי היתה, לא נאה שבדברי ההסבר הכנסת תכתוב "אלפי שנים".

4398: אלפי שנים זה לפחות אלפיים.

4398: אני מציע שתכתבו "מאות שנים", זה מספיק.

שירלי אבנר: לא יהיו יותר דברי הסבר.

אמנון כהן: קהילת יהודי בוכרה קיימת 3,000 שנים.

אמנון כהן: אני מבקש לשאול שאלה את נציגי משרד המשפטים, כדי לסכם את הדיון הזה ולהחלט מה לעשות בהמשך.

אמנון כהן: תתחילו לעבוד על הצעת החוק לשימור מורשת כל העדות.

שירלי אבנר: כבר התחלנו לעבוד.

אמנון כהן: אם יש לכם טיוטה, אנחנו מבקשים לשלוח אותה מייד לחבר הכנסת משה כחלון ואליי.

אמנון כהן: אזום פגישה ראשונית עם שר האוצר ושרת המשפטים, פגישה אחת לפחות, בנוגע לשימור מורשת כלל עדות ישראל, כדי לראות במקרו על מה מדובר.

אמנון כהן: ניתן לכם את הצעת החוק שלנו, שיכולה להיות פלטפורמה להצעת החוק הכוללת, ועל זה תבנו את שימור מורשת כל עדות ישראל, במינון כזה או אחר כפי שתחליטו.

אמנון כהן: תיקבע מדיניות ואז נצא לדרך.

אמנון כהן: אני תוחם את זה בחודשיים ימים.

שירלי אבנר: אני מזכירה שבאוקטובר יהיו חגים.

אמנון כהן: עד ראש השנה יש עוד חודש.

משה כחלון: אני מבקש לקבוע חודש ימים בלבד.

שירלי אבנר: זה מחייב תיאום בין שלושה שרים.

שירלי אבנר: איך אפשר?

אמנון כהן: תוך כמה זמן לדעתכם הצעת החוק תוכל להגיע לקריאה ראשונה?

משה כחלון: אנחנו רוצים להראות נכונות.

משה כחלון: הרי לא הצלחנו להיפגש עם מי שרצינו להיפגש.

משה כחלון: אני מציע לקצוב את זה ב-3 שבועות.

משה כחלון: אפשר להבין מהדברים שלי עד כמה רמת האמון שלי "גבוהה" במי שעומד מאחורי טרפוד הצעות החוק.

משה כחלון: אני מציע לקצוב 3 שבועות לכל היותר עד שתתקיים פגישה, אפילו בלי תוכניות בינתיים, שאנחנו נשב מולם ויירשם פרוטוקול ויהיו סיכומים עם שרת המשפטים ושר האוצר וייקבע מה הולך להיות.

אמנון כהן: סיכום הדיון הוא כדלקמן: ברוח דברי חבר הכנסת כחלון, תוך שבועיים תתקיים פגישה ראשונה עם שרת המשפטים ושר האוצר, ואם צריך גם עם שרת החינוך.

שירלי אבנר: תהיה פנייה מצדכם לשרים השבוע?

אמנון כהן: כן.

אמנון כהן: בשבוע השני של מושב הכנסת – אם תגיע הצעת החוק הממשלתית למליאה, מה טוב.

אמנון כהן: אם לא, הצעות החוק שלנו יעלו להצבעה במליאה.

אמנון כהן: יש לכם מספיק זמן, תיערכו.

אמנון כהן: אל תגידו: עוד לא נפגשנו, אל תטילו את האחריות עלינו.

אמנון כהן: אתם אנשי המקצוע, תתחילו לעשות עבודה ולגבש פלטפורמה – לקחת את שתי הצעות החוק, להתבסס עליהן.

אמנון כהן: אפשר עוד להתמקח ולהגיד מה כן ומה לא.

אמנון כהן: בכל מקרה, בשבוע השני של המושב, אנחנו כותבים כבר בלוח הזמנים של הוועדה, נצביע על שתי הצעות החוק שלפנינו, אלא אם כן באותו שבוע תעלה במליאה הצעת חוק ממשלתית.

שירלי אבנר: הפנייה לשרים מגיעה מצד הוועדה?

אמנון כהן: אכתוב להם היום, בסיכום עם המציעים, שוועדת הכלכלה מבקשת להיפגש בתוך פרק זמן מסוים ולדון בזה.

אמנון כהן: יישלח העתק מהמכתבים גם לחבר הכנסת גדעון סער יושב-ראש הקואליציה שרצה להיות שותף.

אמנון כהן: המכתב יישלח לשלושה השרים – שר האוצר, שרת המשפטים ושרת החינוך.

משה כחלון: לדעתי אין צורך כרגע להיפגש עם שרת החינוך.

משה כחלון: משרד החינוך מסכים להצעת החוק.

משה כחלון: הרי מי שמנסה לעצור את החקיקה זה שרת המשפטים.

שירלי אבנר: שר החינוך הוא השר הממונה.

אמנון כהן: השר אולמרט כתב לי שהוא תומך בהצעת החוק.

משה כחלון: אין לי ספק.

משה כחלון: כולם תומכים בהצעה.

משה כחלון: אני מחפש שר אחד שלא רוצה ...

אמנון כהן: תודה רבה.

אמנון כהן: הישיבה נעולה.